tartuNLP/wikipedia-smugri-20251201 huggingface dataset:
Bianca Walkden

Bianca Michaela Walkden (s. 29. syyskuuta 1991, Liverpool) on englantilainen taekwondon olympiamitalisti sekä moninkertainen maailman- ja Euroopan-mestari. Hän on pituudeltaan 182 cm.
Walkner saavutti olympiapronssia yli 67 kilogramman sarjassa Rio de Janeirossa 2016 sekä vuodelle 2021 siirretyissä Tokion olympialaisissa. Hän voitti maallmanmestaruuden yli 73-kiloisten painoluokassa Tšeljabinskissa 2015, Mujussa 2017 ja Manchesterissa 2019. EM-kilpailuissa hän on saavuttanut samassa sarjassa kultaa 2014, 2016 ja 2021, hopeaa 2018 sekä pronssia 2010.
Walkner on saavuttanut Grand Prix -kilpailuissa viisi turnausvoittoa, seitsemän kakkossijaa ja kolme kolmossijaa. Hän on voittanut kaksi Grand Slam -kilpailua ja sijoittunut kerran toiseksi.
Nuorten sarjassa Walkner saavutti yli 68 kg:n painoluokassa MM-hopeaa 2008 ja EM-pronssia 2007.
Harjukylä (Riihimäki)

Harjukylä on Riihimäen 1. kaupunginosa. Se on yksi ensimmäisistä Riihimäen kaupunginosista, jotka asemakaavoitettiin 1925. Kaupunginosa sijaitsee harjulla, joka on ensimmäisen ja toisen salpausselän välinen päämoreeni, joka syntyi noin 12 000 vuotta sitten. Harjun lakea pitkin kulkee myös valtakunnallinen vedenjakaja. Harjukylässä on niin omakotitalo- kuin kerrostaloasutusta. Asukasluku oli vuonna 2015 noin 1 317. 
Harjukylässä sijaitsee Riihimäen urheilupuisto sekä sen alueella olevat uimahalli, maauimala, urheilutalo ja vesitorni Vesilinna. Harjukylässä sijaitsevat myös Allinna ja Riihimäen terveyskeskuksen rakennus.
Mäeveski järv (Küti)

Mäeveski järv on Virossa Võrumaalla Võrun kunnan Noodeskülassa sijaitseva padottu järviallas. Virolaisessa nimistössä "veski" tarkoittaa vesimyllyä.
Maantietoa.
Tekojärvi on 200 metriä pitkä, 85 metriä leveä, ja sen pinta-ala on 0,9 hehtaaria. Se sijaitsee Noodasjärven ja Noodaskülan eteläpuolella ja toisen patolammen Alaveski järven eteläpuolella. Se on muodostunut, kun Iskna jõgi on padottu uomaansa ja sen kohonnut vedenpinta on noussut syvän Kütiorgin laakson rannoille. Järven länsirannalla sijaitsee kaksi taloa, joiden kautta kulkee tie. Järven ympäristö on metsämaata, mutta laakson pohja on järven etelärannasta alkaen suomaata.
Vesistösuhteita.
Mäeveski järv kuuluu Iskna jõen valuma-alueeseen, jossa Iskna jõgi on Võhandu jõen sivu-uoma. Järvi on Iskna jõen läpivirtausjärvi, johon ei ole johdettu muita uomia. Kütiorgin laaksossa on suuri pudotus Haanjan ylängöltä alaville seuduille. Iskna jõgi putoaa 5,5 metriä 150 metrin matkalla Alaveski järveen, josta on 7,1 metrin pudotus Noodasjärveen. Iskna jõgi yhtyy Võhandu jõgeen seitsemän kilometrin päässä. Võhandu jõgi laskee Kuumajärveen, joka on Peipsijärven keskiosan nimi. Peipsijärven alue muodostaa Narvanjoen vesistöalueen keskiosan. Peipsijärven pohjoispäästä alkava laskujoki Narvanjoki jatkaa vesireittiä pohjoiseen päin ja laskee lopuksi Suomenlahteen.
Lutalo Muhammad

Lutalo Massop-Muhammad (s. 3. kesäkuuta 1991 Stratford, Suur-Lontoo) on englantilainen taekwondon kaksinkertainen olympiamitalisti sekä Euroopan-mestari.
Muhammad saavutti 80 kg;n painoluokassa olympialaisissa hopeaa Rio de Janeirossa 2016 ja pronssia Lontoossa 2012. Hän voitti 87-kiloisten Euroopan-mestaruuden Manchesterissa 2012 ja sai samassa sarjassa pronssia Bakussa 2014. Hän voitti Kansainyhteisön-mestaruuden 87-kiloisissa 2014.
Muhammad on voittanut kaksi Grand Prix -turnausta ja sijoittunut kerran toiseksi.
Jaanusjärv

Jaanusjärv (myös "Sinepijärv, Tahkri järv tai Tohkri veskijärv" ) on Virossa Võrumaalla Võrun kunnan Koloreinon, Saaremaan ja Tohkrin kylissä sijaitseva järvi. Virolaisessa nimistössä "veski" tarkoittaa vesimyllyä. Järvi ei kuitenkaan ole merkitty tekojärveksi.
Maantietoa.
Järvi on 240 metriä pitkä, 100 metriä leveä, ja sen pinta-ala on 1,9 hehtaaria. Se sijaitsee Haanjan ylängöltä alas tasangolle laskeutuvassa Kütiorgin laaksossa, jossa se on painaumaan muodostuneen suon ympäröimä. Syvässä laaksossa ei ole asutusta tai tietä. Laakson itä- ja länsipuoliset rinteet kohoavat 50–60 metrin korkeuteen. Järven suurin syvyys on 11,2 metriä ja keskisyvyys 4,2 metriä. Siinä ei ole saaria.
Luontoarvoja.
Järvi on mainittu rehevöityneeksi.
Vesistösuhteita.
Jaanusjärv kuuluu Iskna jõen valuma-alueeseen, jossa Iskna jõgi on Võhandu jõen sivu-uoma. Se on Iskna jõen läpivirtausjärvi, mutta siihen laskee kolme lyhyttä ojaa laakson reunoilta. Iskna jõgi yhtyy Võhandu jõgeen kahdeksan kilometrin päässä Kääpan taajaman lähellä. Võhandu jõgi laskee Kuumajärveen, joka on Peipsijärven keskiosan nimi. Peipsijärven alue muodostaa Narvanjoen vesistöalueen keskiosan. Peipsijärven pohjoispäästä alkava laskujoki Narvanjoki jatkaa vesireittiä pohjoiseen päin ja laskee lopuksi Suomenlahteen.
Edejärv (Koloreino)

Edejärv (myös "Koloreino Edejärv") on Virossa Võrumaalla Võrun kunnan Koloreinon, Tohkrin ja Tootsin kylissä sijaitseva järvi.
Maantietoa.
Järvi on 100 metriä pitkä, 70 metriä leveä, ja sen pinta-ala on 0,7 hehtaaria. Se sijaitsee Haanjan ylängöltä alas tasangolle laskeutuvassa Kütiorgin laaksossa. Laakson kulku tekee järven kohdalla mutkan, jossa sen suunta muuttuu luoteesta pohjoiseen päin. Laakson pohja on suomaata, mutta laakson rinteet ovat jyrkkää metsämaata. Sen rinteet kohoavat yli 40 metrin korkeuteen. Järven syvyys on 13,2 metriä ja sen keskisyvyys on 4,1 metriä. Järvi on autio eikä sinne tule tietä.
Vesistösuhteita.
Edejärv kuuluu Iskna jõen valuma-alueeseen, jossa Iskna jõgi on Võhandu jõen sivu-uoma. Se on Iskna jõen läpivirtausjärvi, mutta sen länsipuolelta tulee järveen lyhyt metsäoja. Iskna jõgi yhtyy Võhandu jõgeen kymmenen kilometrin päässä Kääpan taajaman lähellä. Võhandu jõgi laskee Kuumajärveen, joka on Peipsijärven keskiosan nimi. Peipsijärven alue muodostaa Narvanjoen vesistöalueen keskiosan. Peipsijärven pohjoispäästä alkava laskujoki Narvanjoki jatkaa vesireittiä pohjoiseen päin ja laskee lopuksi Suomenlahteen.
Rednexin diskografia

Rednex on ruotsalainen vuonna 1992 perustettu tanssipopyhtye. Se saavutti hetkellisesti suurta suosiota ympäri Eurooppaa vuonna 1995 ilmestyneellä albumillaan "Sex &amp; Violins", jonka kappaleet ”Cotton Eye Joe”, ”Old Pop In An Oak” ja ”Wish You Were Here” soivat runsaasti radioasemilla ja diskoissa. Vuonna 2000 ilmestyneeltä Rednexin toiselta albumilta ”Farm Out” suurhitiksi nousi kappale "The Spirit of the Hawk", joka oli samalla koko vuoden menestynein single Saksassa.
Maailmankisat 1967

Viidennet Maailmankisat järjestettiin vuonna 1967 Helsingissä 29.–30. kesäkuuta. Kilpailupaikkana oli Olympiastadion. Kansainväliset yleisurheilukilpailut olivat Helsingin Kisa-Veikkojen järjestämät, josta aiempi päätukija Apu-lehti oli jäänyt pois. Mainittavana joukkueena oli myös Neuvosto-Virosta tullut laaja joukko. Viidensien kisojen kahtena kilpailupäivänä oli kaikkiaan 37 000 katselijaa, joista ensimmäisenä päivänä 21 000 ja toisena 16 000.
Naiset.
Kisojen parhaalle urheilijalle jaettava Timo Sarpanevan suunnitteleman kiertopalkinnon sai Australian juoksija Judy Pollock, joka teki 800 metrillä naisten maailmanennätyksen. Hän sai itselleen palkinnosta 30 cm:n suuruisen pienoisveistoksen näköiskappaleen.
Watch Dogs (pelisarja)

Watch Dogs on Ubisoftin kehittämä ja julkaisema toimintaseikkailupelisarja. Pelisarjan ensimmäinen osa "Watch Dogs" julkaistiin vuonna 2014, jatko-osa "Watch Dogs 2" vuonna 2016 ja "" vuonna 2020.
"Watch Dogs" on sarja avoimeen pelimaailman pelejä, joita pelataan kolmannen persoonan näkökulmasta, kuten "Grand Theft Auto". Koko pelisarjassa on ajatus siitä, että kaikki ihmiset maailmassa ovat aina yhteydessä internetiin. Pelaaja voi kontrolloida hakkeria, joka voi hakkeroida erilaisia elektronisia laitteita ja rakentaa esimerkiksi aseita kolmiulotteisen tulostuksen avulla.
Tanskan ghetot

Tanskan ghetot ovat maan viranomaisten käyttämä nimitys Tanskan kaupunkien sellaisista alueista, joissa asukkaiden tausta on erityisen etninen tai heillä on tietty sosiaalinen luokka-asema. Tanskan liikenne-, rakentamis- ja asuntoministeriö julkaisee vuosittain luettelon Tanskan ghetoista (tansk. "Ghettolisten"). Vuonna 2020 luettelossa oli 28 aluetta. Viranomaiset käyttävät sanaa ”ghetto” alueista, joiden väestö täyttää kriteereitä, kuten työttömyys, rikollisuus, etninen alkuperä, koulutustaso ja tulotaso.
Ghetto-ohjelman tavoitteena on vähentää alueiden välisiä taloudellisia, sosiaalisia ja etnisiä eroja. Tanskan hallitus on kehottanut purkamaan kunnallisia vuokrataloja ja rakentamaan tilalle asumisoikeus- ja omistusasuntoja. Purettavien talojen asukkaat pakkosiirretään joko alueen sisällä tai kokonaan muille alueille.
Purkutalojen asukkaat saavat jäädä omalle asuinalueelleen, mikäli heillä on koulutus- tai työpaikka. Jos he ovat yhteiskunnan tukien varassa, heidät muutetaan toiselle alueelle. Tanskan hallituksen tavoitteena on siirtää ainakin 11 000 ihmistä ghetoista vuoteen 2030 mennessä.
Ghetto-ohjelman käynnisti Tanskan keskustaoikeistolainen hallitus, jonka tukipuolueena toimi maahanmuuttovastainen Tanskan kansanpuolue.
Tanskan sosiaalidemokraattien vähemmistöhallitus on jatkanut ohjelman toteuttamista.
Rangaistukset.
Tanskan hallituksen keväällä 2018 hyväksymässä ”ghettopaketissa” on myös rangaistuksia. Hallitus harkitsi, että tuomioistuimet voivat kaksinkertaistaa rangaistuksen, jos rikos tehdään ghetossa. Toinen säännös langettaisi neljän vuoden rangaistuksen siirtolaisten vanhemmille, joiden lapset pakotetaan matkustamaan pitkäksi ajaksi alkuperäismaahansa. Erään säännöksen mukaan paikallisille viranomaisille myönnettäisiin lupa lisätä ”ghettoperheiden” valvontaa ja tarkkailua.
Petar Preradović

Petar Preradović (1818–1872) oli kroatialainen runoilija. Hän sai sotilaskoulutuksen, ja hänet ylennettiin 1866 kenraaliksi. Hän on kirjoittanut useita eeppisiä runoelmia sekä lyyrisiä ja isänmaallisia lauluja panslavistisessa hengessä ja on eteläslaavilaisten huomattavimpia runoilijoita.
Preradović aloitti kirjallisen tuotantonsa saksaksi mutta siirtyi sitten illyrialaisen liikkeen innoittamana käyttämään äidinkieltään kroatiaa. Jo ensimmäinen runo, allegoris-patrioottinen ”Zora puca, bit će dana” oli menestys. Samaan vaiheeseen kuuluvat kaunis symbolinen ”Putnik” ja ”Braća” serbien ja kroaattien veljeskansojen jakautumisesta. Esikoiskokoelma "Prvienci" ilmestyi 1846. Hän kirjoitti myös näytelmiä. Vuoden 1849 poliittisten tapahtumien jälkeen hän suuntautui spiritismiin, ja se leimaa hänen myöhempää slavofiilista tuotantoaan. Kootut runot ilmestyivät 1873, valitut runot 1890.
Belomorskajan metroasema

Belomorskaja () on yksi Moskovan metron asemista. Se avattiin 20. joulukuuta 2018.
Hovrinon metroasema

Hovrino () on yksi Moskovan metron asemista. Se avattiin 31. joulukuuta 2017.
Aapo Komulainen

 
Aapo Komulainen (s. 3. helmikuuta 2003) on suomalainen pesäpalloilija. Komulainen edustaa Superpesiksessä pelaavaa Tampereen Manse PP:tä. Hän pelaa ulkokentällä lukkarina. Hänellä on sopimus Mansen kanssa kauden 2027 loppuun saakka. Komulainen on valittu vuosina 2022, 2023, 2024 ja 2025 miesten Itä-Länsi- otteluun.
Komulainen on pelannut urallaan 94 Superpesiksen runkosarjaottelua. Näissä hän on lyönyt 4+71=75 juoksua, tuonut 28 juoksua ja kerännyt 221 kärkilyöntiä. Komulainen on pelannut urallaan 33 Superpesiksen ylempää pudotuspeliottelua. Näissä otteluissa hän on lyönyt 0+9=9 juoksua, tuonut 4 juoksua ja kerännyt 27 kärkilyöntiä. Komulainen on vuosina 2019-2020 pelannut myös 23 Ykköspesis- ottelua Sotkamon Jymyn kakkosjoukkueessa. Näissä otteluissa hän on lyönyt 0+14=14 juoksua, tuonut 9 juoksua ja kerännyt 70 kärkilyöntiä. Tilastot päivitetty 12.11.2023.
Komulaisen isä on uransa lopettanut pesäpalloilija ja kaudet 2018 - 2022 Sotkamon Jymyn sekä 2023 - 2025 Manse PP:n pelinjohtajana toiminut Jani Komulainen.
Ranskan Polynesian parlamentti

Ranskan Polynesian parlamentti (, "") on Ranskan Polynesian lainsäädännöllinen elin, joka koostuu 57 vaaleilla valitusta edustajasta. Vaalit, joissa on aina kaksi erillistä kierrosta Ranskan mallin mukaisesti, pidetään viiden vuoden välein.
Ensimmäinen paikallinen parlamentti perustettiin jo vuonna 1880 nimellä siirtomaaneuvosto (), johon kuului 12 edustajaa. Nykyisessä muodossaan, ja nimellään, parlamentti aloitti vuonna 1996. Vuonna 2004 edustajien määrä nostettiin nykyiseen 57.
Lainsäädäntötyö tapahtuu yhdeksässä valiokunnassa. Parlamentin tärkeimpiin tehtäviin kuuluvat lakien säätäminen ja alueen hallituksen toiminnan valvominen. Lisäksi parlamentti valitsee keskuudestaan Ranskan Polynesian presidentin, joka johtaa alueen hallitusta.
Viimeisimmät vaalit.
Viimeisimmät vaalit käytiin vuonna 2023. Kierroksia oli kaksi, joista ensimmäinen käytiin 16. huhtikuuta ja toinen 30. huhtikuuta. Suurimmaksi puolueeksi nousi Tāvini Huira‘atira, joka sai 44,32 % äänistä.
Parlamentti valitsi uudeksi alueen presidentiksi itsenäisyysmielisen Antony Géros.
Toivo Koivisto

Sulo Toivo Koivisto (6. heinäkuuta 1884 Leivonmäki – 18. marraskuuta 1961) oli suomalainen Venäjän Kaukoidän ja Suomen Lapin kulta-alueilla vaikuttanut kaivosinsinööri.
Toivo Koiviston vanhemmat olivat kansakoulunopettaja Kaarlo Likander ja Ida Maria Nordlund. Hän pääsi ylioppilaaksi Jyväskylän lyseosta 1902 ja opiskeli sitten vuoritekniikkaa yliopistossa ja Polyteknillisessä opistossa Helsingissä sekä Venäjällä. Koivisto suoritti vuoriopistotutkinnon Venäjällä 1913. Seiväshyppääjä ja jääkäriluutnantti Yrjö Koivisto oli hänen veljensä.
Koivisto muutti Suomesta Amurinmaalle vuonna 1908 ja hän toimi vuoteen 1924 saakka Itä-Siperiassa kultateollisuuden harjoittajana muun muassa Nikanskin kultakaivosyhtiön johtajana Amurilla ja hän omisti neljä kultakaivosta Nikolajevskin kaupungin ympäristössä. Hänellä oli omia kullankaivuualueita vuodesta 1916 lähtien mutta hän oli aluksi muiden kultayhtiöitten ja kullan etsintäretkikuntien palveluksessa. Koivisto toimi englantilais-venäläisen kultakaivosyhtiön johtajana ja oli myös "dragöörinä" eli koneellisessa kullanhuuhdonnassa käytetyn ruoppaajan (venäjäksi "draga") ohjaajana. Venäjän sisällissodan aikana Koivisto järjesti 60 kilometrin päässä Nikolajevskin kaupungista sijainneen kultakaivosalueensa puolustuksen. Koivisto palasi loppuvuodesta 1923 Suomeen. Vuonna 1924 hän solmi neuvostohallituksen kanssa kuusivuotisen konsessiosopimuksen Nikolajevskin alueella sijainneiden valtion kullanhuuhtimoiden käytöstä korvausta vastaan. Koivisto oli vuonna 1924 perustetun "Oy Lapin Kulta"-yhtiön osakkaana ja toimi yhtiön kullanhuuhdontatöiden johtajana. Yhtiö teki kuitenkin muutaman vuoden toiminnan jälkeen syksyllä 1927 konkurssin. Vuonna 1929 Koivisto perusti Viipuriin kaivos-, tie- ja vesirakennustöitä suorittaneen "Yleinen Teknillinen Toimisto, T. Koivisto"-nimisen yrityksen. Vuonna 1945 Koivisto oli valantehneenä kielenkääntäjänä Jyväskylässä. Hän kirjoitti muistelmateoksen "'Seikkailuja villissä idässä" vaiheistaan Amurinmaalla ja Venäjän Kauko-Idässä vaikuttaneen Fridolf Höökin elämäkertateoksen. 
Toivo Koivisto oli naimisissa vuodesta 1929 Hilja Saarenheimon (entinen Koponen) kanssa. 
Aiheesta muualla.
Toivo Koiviston Karjala-lehdessä vuonna 1939 ilmestyneitä muistelmia:
Väikene Kõrbjärv

Väikene Kõrbjärv (myös "Väike Kõrbjärv, Ülemäe järv") on Virossa Võrumaalla Rõugen kunnan Uue-Saalusen ja Võrun kunnan Kolepin kylissä sijaitseva järvi. Viron nimistössä "väikene" tarkoittaa pientä ja 200 metriä lännempänä sijaitseekin Suur Kõrbjärv.
Maantietoa.
Järvi on 90 metriä pitkä, 80 metriä leveä, ja sen pinta-ala on 0,6 hehtaaria. Se sijaitsee metsämaaston soistuneessa painaumassa, jossa virtaa Iskna jõen yläjuoksu (myös Savikunnu oja). Järvelle tulee metsätieltä kävelypolku, mutta muuten järvi on autio.
Vesistösuhteita.
Väikene Kõrbjärv kuuluu Iskna jõen valuma-alueeseen, jossa Iskna jõgi on Võhandu jõen sivu-uoma. Se on Iskna jõen läpivirtausjärvi, johon Iskna laskee kahta haaraa myöten. Järveen ei tule muita ojia. Iskna jõgi yhtyy Võhandu jõgeen Kääpan taajaman lähellä. Võhandu jõgi laskee Kuumajärveen, joka on Peipsijärven keskiosan nimi. Peipsijärven alue muodostaa Narvanjoen vesistöalueen keskiosan. Peipsijärven pohjoispäästä alkava laskujoki Narvanjoki jatkaa vesireittiä pohjoiseen päin ja laskee lopuksi Suomenlahteen.
Sergei Beljajev

Sergei Nikolajevitš Beljajev (; 8. toukokuuta 1960 Taškent – 6. syyskuuta 2020) oli kazakstanilainen ampuja, joka voitti kaksi hopeamitalia Atlantan kesäolympialaisissa 1996.
Lee Hyla

Leon Joseph ”Lee” Hyla (31. elokuuta 1952 Niagara Falls – 6. kesäkuuta 2014 Chicago) oli yhdysvaltalainen säveltäjä.
Hyla soitti nuorena kitaraa sekä koskettimia funkyhtyeessä ja siirtyi myöhemmin jazziin. Hän opiskeli Indianan yliopistossa ja sai kandidaatin arvon Uuden-Englannin musiikkikonservatoriosta sekä musiikin maisterin arvon Stony Brook Universitysta. Vuonna 1992 Hyla liittyi Uuden-Englannin musiikkikonservatorion henkilökuntaan ja pääsi johtamaan sen sävellyksen laitosta. Northwestern Universityn henkilökunnassa hän toimi vuodesta 2007 musiikin teorian ja sävellyksen professorina.
Säveltäjänä Hyla sai ensimmäistä kertaa laajaa huomiota vuonna 1984, kun hänen teoksensa kahdelletoista soittimelle ("Pre-Pulse Suspended") esitettiin Tanglewoodissa. Erityisesti hän tulikin tunnetuksi kamarimusiikistaan. Hänen vaikutteensa vaihtelivat Ludwig van Beethovenista avantgardejazzpianisti Cecil Tayloriin ja säveltäjä Elliott Carteriin. Hän yhdisteli taidemusiikkiin sekä rockin että jazzin piirteitä. Hylan tunnettujen teosten joukossa ovat toinen pianokonsertto, viulukonsertto ja bassoklarinettikonsertto, jousikvartetot, kamariteos "My Life on the Plains" ja Allen Ginsbergin runon "Howl" versio puhujalle ja jousikvartetille. Ginsberg lausui runon Kronos Quartetin soittaessa teoksen sen kantaesityksessä Carnegie Hallissa vuonna 1994.
Hyla sai vuonna 1991 residenssin American Academy in Romessa. Hän kuoli keuhkokuumeen komplikaatioihin 61-vuotiaana.
Suur Kõrbjärv

Suur Kõrbjärv on Virossa Võrumaalla Rõugen kunnan Uue-Saalusen kylässä ja Võrun kunnan Kolepin kylässä sijaitseva järvi. Noin 200 metriä idässä sijaitsee Väikene Kõrbjärv.
Maantietoa.
Järvi on 210 metriä pitkä, 120 metriä leveä, ja sen pinta-ala on 1,8 hehtaaria. Se sijaitsee Haanjan ylängöllä mäkien välisessä painaumassa. Sen lounaispuolella kohoaa Kaarsimägi noin kymmenen metrin korkeuteen. Painauma on suomaata, mutta hieman ylempänä järveä ympäröivät metsämaat. Järvelle tulee viereiseltä metsäautotieltä lyhyt tie, mutta järven rannat ovat autiot.
Vesistösuhteita.
Suur Kõrbjärv kuuluu Võhandu jõen valuma-alueeseen, jossa sen lasku-oja on Iskna jõen sivuhaara. Siihen ei tule ympäristöstä ojia, mutta sen laskuoja alkaa järven eteläpäästä ja se virtaa suoraksi kaivettuna suon läpi kohti etelää. Oja yhtyy 450 metrin päässä Iskna jõgeen (myös nimeltään Savikunnu oja). Iskna yhtyy kymmenen kilometrin päässä Võhandu jõgeen Kääpan taajaman lähellä. Võhandu jõgi laskee Kuumajärveen, joka on Peipsijärven keskiosan nimi. Peipsijärven alue muodostaa Narvanjoen vesistöalueen keskiosan. Peipsijärven pohjoispäästä alkava laskujoki Narvanjoki jatkaa vesireittiä pohjoiseen päin ja laskee lopuksi Suomenlahteen.
Hrubieszówin piirikunta

Hrubieszówin piirikunta () on yksi Lublinin voivodikunnan piirikunnista. Piirikunnan arvioitu väkiluku oli vuoden 2019 lopussa 62 847. Siihen kuuluvat seitsemän kuntaa ovat Dołhobyczów, Horodło, Hrubieszów, Mircze, Trzeszczany, Uchanie ja Werbkowice.
Vuoden 2019 lopussa Hrubieszówin piirikunnan asukkaista 51 prosenttia oli naispuolisia ja 49 prosenttia miespuolisia. Alle 18-vuotiaat muodostivat 15,6 prosenttia piirikunnan väestöstä, työikäiset 60,3 prosenttia ja eläkeikäiset 24,1 prosenttia väestön keski-iän ollessa 43,5 vuotta. Vuonna 2019 piirikunnassa syntyi 458 lasta. Hrubieszówin piirikunnan väkiluvun ennakoidaan pienenevän 41 612 asukkaaseen vuoteen 2050 mennessä.
Markku Syrjälä

Markku Juhani Syrjälä (12. toukokuuta 1955 Kurikka – 11. lokakuuta 2023) oli suomalainen jousiampuja. Hän edusti Suomea Los Angelesin kesäolympialaisten 1984 yksilökilpailussa sijoittuen sijalle 49.
Chrzanów (täsmennyssivu)

Chrzanów on Chrzanówin kaupungin lisäksi myös seuraavien Puolan paikkakuntien nimi:
Chilocorus

Chilocorus on leppäpirkkojen heimoon kuuluva kovakuoriaissuku. Suvun lajimäärä vaihtelee eri lähteissä. Maailmanlaajuisesti sukuun kuuluu ainakin 21 lajia. Suomessa suvun edustajia on tavattu kaksi lajia. Suomessa esiintyy vakiintuneena, mutta harvinaisena kaksitäpläpirkko ("Chilocorus bipustulatus") ja vakiintuneena ja yleisenä kuutäpläpirkko ("Chilocorus renipustulatus").
Janówin piirikunta

Janówin piirikunta () on yksi Lublinin voivodikunnan piirikunnista. Piirikunnan arvioitu väkiluku oli vuoden 2019 lopussa 45 709. Siihen kuuluvat seitsemän kuntaa ovat Batorz, Chrzanów, Dzwola, Godziszów, Janów Lubelski, Modliborzyce ja Potok Wielki.
Vuoden 2019 lopussa Janówin piirikunnan asukkaista 50,4 prosenttia oli naispuolisia ja 49,6 prosenttia miespuolisia. Alle 18-vuotiaat muodostivat 17,2 prosenttia piirikunnan väestöstä, työikäiset 61 prosenttia ja eläkeikäiset 21,8 prosenttia väestön keski-iän ollessa 42,2 vuotta. Vuonna 2019 piirikunnassa syntyi 406 lasta. Janówin piirikunnan väkiluvun ennakoidaan pienenevän 35 085 asukkaaseen vuoteen 2050 mennessä.
Philippe Loyen

Philippe Loyen (s. 22. marraskuuta 1962) on ranskalainen jousiampuja. Hän edusti Ranskaa Los Angelesin kesäolympialaisten 1984 miesten yksilökilpailussa sijoittuen sijalle 35. Loyen kilpaili myös viisissä maailmanmestaruuskilpailuissa vuosina 1981 Punta Alassa, 1983 Los Angelesissa, 1985 Soulissa ja 1987 Adelaidessa.
Loyen on pituudeltaan 168-senttimetrinen ja painaa 54 kilogrammaa.
Mikronesian federaation kongressi

Mikronesian federaation kongressi () on Mikronesian liittovaltiotason lakiasäätävä elin. Se koostuu 14 vaaleilla valituista edustajista. Kongressi aloitti toimintansa 1979.
Parlamentti valitsee keskuudestaan liittovaltion presidentin nelivuotiskaudelle. Kongressiedustajista neljä on senaattoreita, joita valitaan yksi jokaisesta osavaltiosta (ns. at-large), joiden toimikausi on neljä vuotta. Loput 10 edustajaa valitaan kahden vuoden välein pidettävissä vaaleissa. Edustajien tulee täyttää seuraavat ehdot:
Vaikka naisilla on samat poliittiset oikeudet kuin miehilläkin, ensimmäinen naispuolinen kongressiedustaja Perpetua Sappa Konman valittiin vasta vuonna 2021. Vuonna 2018 kongressille tehtiin lakialoite, jonka mukaan yksi paikka kiintiöitäisiin naisille, mutta kyseinen edustajalla ei olisi parlamentissa äänioikeutta.
Viimeisimmät vaalit pidettiin vuonna 2023 ja kaikki valituksi tulleet olivat sitoutumattomia. Nykyisessä kongressissa istuu kolme naispuolista edustajaa. Kongressin puhemieheksi valittiin 12. toukokuuta Esmond Moses. Samassa yhteydessä Wesley Simina valittiin maan uudeksi presidentiksi.
Honjō

Honjō () on Japanin kaupunki Honshūn saarella Kantōn alueella Saitaman prefektuurissa. Se sijaitsee sisämaassa prefektuurin luoteisosassa Tonejoen varrella. Sen alue ulottuu Tonejoen alluviaalitasangolta etelään Chichibuvuorten reunavuorille. Pohjoisessa kaupunki rajautuu Gunman prefektuuriin. Honjōssa on 77 953 asukasta (elokuussa 2020) ja sen pinta-ala on 89,69 neliökilometriä.
Honjō kehittyi Edo-kaudella 1600–1800-luvuilla markkinapaikkana ja yhtenä Nakasendō-tiereitin postiasemista ("shukuba"). Myöhemmin Meiji-restauraation jälkeen kaupunkiin syntyi silkinviljelyä ja kehruuteollisuutta, toisesta maailmansodasta lähtien myös esimerkiksi elektroniikka-, kemian- ja elintarviketeollisuutta. Kaupunkioikeudet Honjō sai vuonna 1954, kun Honjōn maaseutukaupunkiin liitettiin neljä kyläkuntaa. Kaupunki laajeni huomattavasti vuonna 2006, kun siihen liitettiin Kodaman maaseutukaupunki. Kaupunkia ympäröivillä maaseutualueilla harjoitetaan vihannesten viljelyä ja maidon tuotantoa.
Honjōta palvelevat suurnopeusjunayhteydet Jōetsu ja Hokuriku Shinkansen sekä JR Higashi-Nihonin Hachikō-linja ja Takasaki-linja.
Paulson

Paulson on muun muassa seuraavien henkilöiden sukunimi:
Markku Nikkilä

Markku Ilmari Nikkilä (s. 14. elokuuta 1956 Sievi) on suomalainen kenraaliluutnantti evp.
Markku Nikkilä syntyi maanviljelijä Toivo Nikkilän ja Toini Jakun perheeseen ja avioitui vuonna 1983 Riitta-Liisa Hietamäen kanssa. Nikkilä tuli ylioppilaaksi 1976 Nivalan yhteiskoulusta ja valmistui Kadettikoulusta 1980 ja Sotakorkeakoulusta 1991. Hän palveli Keski-Suomen pioneeripataljoonassa 1980–1983, UNDOF:issa 1983–1984, Kadettikoulussa 1984–1989, Taistelukoulussa 1991–1992, UNPROFOR:issa 1992–1994, puolustusministeriössä 1994–1997 ja YK-sotilasedustajana New Yorkissa vuodesta 1997. Nikkilä ylennettiin vänrikiksi 1977, luutnantiksi 1980, yliluutnantiksi 1982, kapteeniksi 1987, majuriksi 1990 ja everstiluutnantiksi 1997. 
Puolustusministeriön puolustuspoliittisen osaston kansallisen puolustuspolitiikan yksikön johtaja Nikkilästä tuli 2008. Tehtävään hän siirtyi oltuaan vuodesta 2005 Porin prikaatin komentaja ja toimittuaan sitä ennen pääesikunnassa erityistehtävissä, apulaisosastopäällikkönä ja vanhempana osastoesiupseerina. Prikaatikenraaliksi Nikkilä ylennettiin joulukuussa 2006. Kenraalimajuriksi Nikkilä yleni 2011 ja kenraaliluutnantiksi 2015. Hän oli ollut vuodesta 2012 Suomen sotilasedustaja EU:ssa ja Natossa ja sitä ennen Etelä-Suomen sotilasläänin komentaja. Vakinaisesta palveluksesta reserviin Nikkilä siirtyi elokuussa 2016.
Neil Eckersley

Neil J. Eckersley (s. 5. huhtikuuta 1964 Bolton) on brittiläinen judoka. Eckersley kilpaili 60 kilogramman sarjassa.
Eckersley osallistui Los Angelesin olympialaisiin 1984 ja saavutti olympiapronssia. Soulin olympialaisissa 1988 hän sijoittui jaetulle 14:nnelle sijalle voittamalla kaksi ja häviämällä yhden kamppailun.
Euroopan-mestaruuskilpailuissa Eckersley oli pronssilla Pariisissa 1987 ja Pamplonassa 1988.
Britannian mestaruuden Eckersley voitti vuonna 1985.
Ottilia

Ottilia on naisen etunimi. Se on feminiininen vastine miehennimelle Otto. Kumpikin nimi pohjautuu muinaissaksalaisiin "Od"-alkuisiin nimiin, joissa tavu "od" on merkinnyt ’omistajaa’, ’omaisuutta’ tai ’rikkautta’.
Suomessa on Digi- ja väestötietoviraston mukaan ollut vuoteen 2025 mennessä 1 368 Ottilia-nimistä naista.
Nimipäivät.
Ruotsissa Ottilian nimipäivää vietetään 9. huhtikuuta. Suomessa Ottilia-nimi ei ole koskaan sisältynyt almanakkaan, mutta vuosina 1901–1918 ilmestyneessä suomenkielisessä Luulajan almanakassa Ottilialla oli nimipäivä 7. maaliskuuta.
Helsingin yliopiston almanakkatoimiston julkaisemassa hevosten nimipäiväkalenterissa Ottilian nimipäivä on 17. huhtikuuta.
Merenre Nemtyemsaf II

Merenre Nemtyemsaf II tai Nemtyemsaf II oli muinaisen Egyptin faarao 6. dynastian loppupuolella noin 2184 eaa. Hänen vanhempansa olivat faarao Pepi II ja kuningatar Neith. Sekä Torinon papyruksen että Manethon mukaan Nemtyemsaf olisi hallinnut vuoden ja yhden kuukauden. On mahdollista, että Nemtyemsaf murhattiin, ja että hänen vaimonsa kuningatar Nitoqris olisi seurannut häntä valtaistuimella ennen itsemurhaansa.
Saki Hevonpää

Saki Hevonpää, oikea nimi "Sulo Alfred Gråsten" (11. heinäkuuta 1881 Oulu – 2. marraskuuta 1953 New York, Yhdysvallat) oli suomalainen Yhdysvaltoihin muuttanut ammattipainija.
Hevonpään vanhemmat olivat kansakoulunopettaja Juho Gråsten ja Kristiina Elisabet Cajaner. Hän pääsi ylioppilaaksi Oulun lyseosta vuonna 1902. Hevonpää muutti Yhdysvaltoihin vuonna 1914 , jossa hän tuli tunnetuksi ammattipainijana. Hevonpää kiersi myös sirkuspainijana useissa eri maissa. 
Hevonpää esiintyi George Gershwinin musikaalissa "Of Thee I Sing".
Pilalehti Tuulispäässä julkaistiin 1900-luvun alussa seuraava värssy: "Ken on Suomen lääkäreistä kuuluisin, se on Matti Äyräpää. Ken on Suomen painijoista voimakkain, se on Saki Hevonpää. Ken on Suomen piioista kiukkuisin, se on Miina Sillanpää".
Näitä hetkiä varten

Näitä hetkiä varten on suomalais-saksalaisen laulaja-lauluntekijä Iltan 4. syyskuuta 2020 julkaistu esikoisalbumi. Albumin tuottajina ovat toimineen Väinö Wallenius ja Lasse Piirainen.
Albumin teko alkoi vuonna 2016. Ensin kappaleita tehtiin erilaisilla tiimeillä ja albumille etsittiin oikeaa suuntaa. Vuonna 2017 aiottiin järjestää biisileiri, jolla olisi tehty lisää kappaleita albumia varten. Leirille ei kuitenkaan saatu osallistujia, koska aiemmat kappaleiden tekosessiot eivät olleet poikineet singlejulkaisuja. Ilta ei ollut kokenut tehtyjen kappaleiden olleen sitä mitä halusi tehdä. Tilanne johti lopulta siihen, että Ilta alkoi tekemään itse omia kappaleitaan. Vuonna 2019 tekijätiimiin liittyivät Väinö Wallenius ja Lasse Piirainen, jotka olivat lopulta myös albumin tuottajat.
Albumin ensimmäinen single ”Minne mä meen” julkaistiin huhtikuussa 2019. Neljäs ja samalla viimeinen single albumilta oli kesäkuussa 2020 julkaistu ”Voimanainen”.
Sally Conway

Sally Conway (s. 1. helmikuuta 1987 Bristol) on brittiläinen judoka. Conway kilpailee 70 kilogramman sarjassa.
Conway osallistui Lontoon olympialaisiin 2012 sijoittuen jaetulle yhdeksännelle sijalle voittaen yhden ja häviten yhden kamppailun. Rio de Janeiron olympialaisissa 2016 hän sai pronssia voittaen neljä ja häviten yhden kamppailun.
Maailmanmestaruuskilpailuissa Conway oli pronssilla vuonna 2019 Tokiossa. Euroopan-mestaruuskilpailuissa hän oli hopealla Tel Avivissa 2018.
Britannian mestaruuden Conway on voittanut seitsemän kertaa.
Joutsalainen

Joutsalainen on mekaaninen nosturi, jota käytettiin yleisesti Suomessa puutavara-autoissa ennen kuin hydrauliset kuormaimet alkoivat 1970-luvulta lähtien yleistyä. 
Mekaaninen kuormain saa käyttövoimansa auton moottorin pyörittämästä voimanulosottoakselista, joka pyörittää vaijerikelaa. Kuormausvaijerin toisessa päässä on ”tukkisaksi”. Nosturin pystytolppa ja puomi on tuettu auton nokkaan menevillä vaijereilla.
Mekaaniset kuormaimet vaativat kaksi käyttäjää. Yleensä auton kuljettaja käytti kuormainta kuorman päällä seisten ohjausköyden avulla ja maassa seisova apulainen huolehti tukkien kiinnittämisestä kuormaimen sakseen.
"Joutsalainen" sai nimensä Joutsassa toimineesta Österbergin konepajasta, joka oli kuormainten merkittävä valmistaja. Nimitys laajeni tarkoittamaan muitakin samalla periaatteella toimivia kuormaimia Suomessa. Toinen merkittävä valmistaja Suomessa oli tamperelainen Kone ja Terä Oy, jonka nostin oli "Record"-merkkinen.
1960-luvulla joutsalaiset poistuivat käytöstä ja niiden tilalle tulivat hydrauliset kuormaimet, jotka aluksi sijoitettiin ohjaamon taakse ja myöhemmin auton perään.
Freecode

Freecode (aiemmin nimellä Freshmeat) oli suosittu avoimen lähdekoodin UNIX-ohjelmien luettelo- ja uutissivusto.
Historia.
Sivuston aloitti Patrick Lenz vuonna 1997 seuratakseen ohjelmien versioita, joita tarvitsi verkkopalvelimilla. Nimi muutettiin vuonna 2011 Freshmeatistä Freecodeksi.
Vuonna 2012 Dice Holdings osti Slashdotin SourceForge ja Freecode -palveluiden kanssa.
Tammikuussa 2016 BIZX LLC osti Slashdotia ja SourceForgea pyörittävän Slashdot Median.
Sivusto on asetettu vuonna 2014 jäädytettyyn tilaan, jonka sisältöä voi katsoa mutta uusia ohjelmia tai julkaisuja ei voi enää lisätä.
Sivuston jäädyttämisen jälkeen Eric S. Raymond kirjoitti tarpeesta korvaavalle sivustolle.
freshcode.club-sivusto on perustettu vuonna 2014 tavoitteena korvata Freecode-sivusto.
Pyötsiä

Pyötsiä voi tarkoittaa seuraavia:
Häälijärv

Häälijärv (myös "Külma järv") on Virossa Võrumaalla Rõugen kunnan Häälin kylässä sijaitseva järvi.
Maantietoa.
Järvi on 160 metriä pitkä, 80 metriä leveä, ja sen pinta-ala on 0,9 hehtaaria. Se sijaitsee Haanjan ylängöllä Kavadi järven eteläpuolella Häälimäen ja Saika mäen välisessä painaumassa. Uue-Saalusen kylän peltomaat ulottuvat Häälijärvelle asti, joskin ne ovat järven ympärillä nykyään niittyinä. Järven ympärillä ei ole enää asutusta, mutta Uue-Saalusen ja Trollan kylien välinen maantie ohittaa järven sen itäpuolelta. Järvelle ei kuitenkaan tule tietä.
Vesistösuhteita.
Häälijärv kuuluu Iskna jõen valuma-alueeseen, jossa Iskna jõgi on Võhandu jõen sivu-uoma. Häälijärv on Iskna jõen läpivirtausjärvi ja siihen tulee ympäröiviltä niityiltä kolme lyhyttä ojaa. Isknaa kututaan yläjuoksulla myös Troll'a ojaksi. Jo 800 metrin päästä joki laskee Kavadi järveen ja joelle tulee sillä osuudella 12 metrin pudotus. Iskna jõgi yhtyy Võhandu jõgeen 15 kilometrin päässä Kääpan taajaman lähellä. Võhandu jõgi laskee Kuumajärveen, joka on Peipsijärven keskiosan nimi. Peipsijärven alue muodostaa Narvanjoen vesistöalueen keskiosan. Peipsijärven pohjoispäästä alkava laskujoki Narvanjoki jatkaa vesireittiä pohjoiseen päin ja laskee lopuksi Suomenlahteen.
Neiti Ihme (Kamala Khan)

Kamala Khan on Marvel-kustantamon sarjakuvien supersankarihahmo. Khan on Marvelin ensimmäinen muslimihahmo, jolla on oma sarjakuvansa. Hän teki ensiesiintymisensä ilman supervoimiaan elokuussa 2013 "Captain Marvel" -lehden numerossa 14 ennen kuin sai oman lehtensä helmikuussa 2014 "Ms. Marvel", joka kertoi hahmon supersankariuran alusta.
Khan on teini-ikäinen Jersey Cityn asukas, jonka vanhemmat ovat pakistanilaisia maahanmuuttajia. Hän oli myös epäinhimillinen, joka koki terrigenesiksen altistuessaan suurelle terrigeenisumupilvelle, jonka ilmestyminen oli seurausta ”Inhumanity”-sarjakuvatarinan tapahtumista, ja ryhtyi uudeksi Neiti Ihmeeksi, edeltäjänsä ja idolinsa Carol Danversin ryhdyttyä Kapteeni Ihmeeksi.
Iman Vellani näyttelee Kamala Khania Marvel Cinematic Universen Disney+-sarjassa "Ms. Marvel" (2022) sekä elokuvassa "The Marvels" (2023). Khan on myös yksi vuoden 2020 videopelin "Marvel’s Avengers" pelattavista hahmoista.
Papua-Uuden-Guinean parlamentti

Papua-Uuden-Guinean parlamentti () on Papua-Uuden-Guinean lainsäädännöllinen elin. Se koostuu tällä hetkellä 111 vaaleilla valituista edustajista. Näistä 89 valitaan maan vaalipiireistä ja 22 kuvernööriä jokaisesta provinssista. Parlamentti perustettiin 1964 ja siitä tuli itsenäinen parlamenttin Papua-Uuden-Guinean itsenäistymisen yhteydessä vuonna 1975. Maan perustuslaki asettaa parlamentin enimmäiskooksi 126 edustajaa.
Parlamentaarista työstä tehdään valiokunnissa, jotka ovat perusluonteeltaan pysyviä, mutta myös ad hoc -valiokuntia voidaan perustaa.
Nykyisin parlamentin käytössä oleva parlamenttitalo, joka on yksi maan tunnetuimpia nähtävyyksiä, valmistui vuonna 1984.
Edustajien tulee olla vähintään 25-vuotiaita. Lisäksi tämän tulee olla syntynyt edustamassaan provinssissa tai ollut asunut siellä yhtäjaksoisesti vähintään kaksi vuotta sekä maksaa 1000 kinan maksu ehdolle asettuessaan.. Edustajien työtä voi seurata parlamentin tarjoamalla tekstiviestipalvelulla.
Maaliskuussa 2019 parlamentti aloitti keskustelun lain valmistelusta, jolla osa parlamenttipaikoista kiintiöitäisiin naisille. Tällä hetkellä parlamentissa ei ole ainuttakaan naisedustajaa.. Maan itsenäisyydestä lähtien parlamentissa on ollut vain 7 naispuolista edustajaa, joista kolme ensimmäistä valittiin vuonna 1977.
Viimeisimmät vaalit.
Viimeisimmät vaalit pidettiin 2017, jolloin suurimmaksi puolueeksi nousi PNC, joka sai vain 27 paikkaa. Papua-Uuden-Guinean poliittinen kenttä on pirstaleinen ja yksittäisiä puolueita on paljon.. 
Heinäkuussa parlamentin puhemiehenä toiminut Job Pomat erosi PNC-puolueesta voidakseen pysyä neutraalina. Hänet valittiin puhemieheksi alun perin elokuussa 2017.
Busy beaver

Busy beaver (suom. ”touhuaja”, kirjaimellisesti ”kiireinen majava”) on lukujono, jonka jäseninä on tietyn Turingin koneen syöttämät maksimiarvot. Busy beaver -ongelman esitteli ensimmäisen kerran unkarilainen matemaatikko Tibor Rado vuonna 1962. Busy beaver -lukujonoa pidetään nopeimmin kasvavana funktiona, joka voidaan ohjelmoida ja suorittaa koneellisesti. 
Busy beaver -ongelma.
Turingin kone.
Turingin kone on yksinkertainen tietokone, joka tulostaa nauhalle sarjan ykkösiä tai nollia riippuen koneelle syötetystä ohjeistuksesta. Koneeseen voidaan syöttää seuraavanlaiset ohjeet:
Esimerkki koneelle syötetystä ohjeistuksesta:.
Ylläoleva kone muuttaa numeron ykköseksi, siirtää lukupäätä askeleen oikealle ja pysähtyy lukiessaan nollan ("komentosarja 0110"). Lukiessaan ykkösen kone muuttaa numeron uudelleen ykköseksi, siirtyy vasemmalle ja siirtyy ohjekorttiin kaksi (komentosarja 1102).
Busy beaver -sarja.
Busy beaver on Turingin koneen erityistapaus, joka pohjautuu seuraavaan kysymykseen: Mikä on suurin lukumäärä ykkösiä, mitä kahden symbolin {0,1} Turingin kone voi tulostaa, kun koneella on n-määrä ohjekortteja ja kone pysähtyy? Tällöin sellaisia Turingin koneita, jotka tulostavat äärettömän määrän ykkösiä ei lasketa, vaan johonkin koneeseen syötetyistä ohjekorteista on sisällytettävä pysäytyskomento. On huomioitava, että jokaisen Turingin koneen alkuasetelmassa kaikki nauhan solut ovat "0"-asennossa (eli ...,0,0,0,0,0...). 
Tunnetut lukujonon jäsenet ja yksityiskohtia lukujonosta.
Busy beaverin ("lyhennetään BB(n)") jäsenten seulominen ja ratkaiseminen on todettu äärimmäisen hankalaksi, sillä osa mahdollisista ≥5 kortin koneista on pysyy käynnissä. Näistä koneista ne versiot, jotka muodostavat komentosarjan joka kiertää kehää, voidaan eliminoida, koska tiedetään, etteivät ne koskaan pysähdy. Kuitenkin, on olemassa ≥5 ohjekortin koneita, jotka ovat edelleen käynnissä eikä niiden ole toistaiseksi huomattu kiertävän kehää. Tämän vuoksi ≥5 kortin koneista on tiedossa vain alarajat, mitkä ovat toistaiseksi suurimpia löydettyjä lukumääriä ykkösiä.
Arno Fellman

Arno Jakob Fellman (10. heinäkuuta 1882 Helsinki – 18. tammikuuta 1954 Pietarsaari) oli suomalainen historiantutkija, hengellinen kirjailija ja Ristin Voitto -lehden päätoimittaja.
Arno Fellmanin vanhemmat olivat senaattori, Vaasan hovioikeuden presidentti Nils Isak Fellman ja Julia Revell. Hän pääsi ylioppilaaksi Helsingin normaalilyseosta vuonna 1900 ja valmistui Helsingin yliopistosta filosofian kandidaatiksi 1903 ja filosofian maisteriksi 1912.
Arno Fellman oli Ristin Voitto -lehden päätoimittajana 1916–1922. Norjalaisesta Korsets Seieristä suomennettua Ristin Voitto -lehteä alettiin julkaista vuonna 1912, julkaisijana oli tammisaarelainen muurarimestari H. W. Sjöblom. Maisteri Arno Fellman toimi suomentajana.
Chilocorinae

Chilocorinae on leppäpirkkojen heimoon kuuluva kovakuoriaisalaheimo. Alaheimoon kuuluu maailmanlaajuisesti kolme tribusta ja noin 20 sukua. Suomessa alaheimoon kuuluu lajeja kahdessa tribuksessa ja neljässä suvussa, joissa yhteensä viisi lajia.
Colomars

Colomars on kunta Kaakkois-Ranskassa Alpes-Maritimesin departementissa Provence-Alpes-Côte d’Azurin alueella. Se sijaitsee Var-joen varrella noin 12 kilometriä Nizzasta pohjoiseen.
Kunnan nähtävyyksiä on Notre-Dame-de-la-Nativitén kirkko, joka on rakennettu 1800-luvulla.
Nizzan pohjoispuolella on Var-jokea reunustavien kukkuloiden väleissä syviä kanjoneita ja rotkoja. Niitä kutsutaan "pimeiksi laaksoiksi" (). Laaksoissa on pimeää, kosteaa ja viileää ympäri vuoden, ja ne mahdollistavat erityisolosuhteet vuoristo- ja subtrooppisen kasvillisuuden kehittymiseen hyvin lähellä Välimerta. Näistä laaksoista on kymmenen nimetty Natura 2000 -ohjelmaan, ja niistä yksi, Vallon des Vallières, sijaitsee kunnan alueella.
Conradin Kreutzer

Conradin Kreutzer (22. marraskuuta 1780 – 14. joulukuuta 1849) oli saksalainen säveltäjä ja kapellimestari.
Kreutzer vaikutti uransa aikana monissa Keski-Euroopan kaupungeissa. Hän opiskeli Johann Georg Albrechtsbergerin johdolla Wienissä. Tübingenissä hän tapasi Ludwig Uhlandin, jonka sanoihin hän laati 180:sta yksinlaulustaan 92. Kreutzer sävelsi myös oopperoita, kamarimusiikkia, kirkkomusiikkia ja pianoteoksia. Vuonna 1822 hänestä tuli Wienin Hofoperin kapellimestari. Franz Schubertin kuoltua hän sai nimityksen Theater in der Josefstadtin musiikilliseksi johtajaksi. Tässä teatterissa hän saavutti suurimmat uramenestyksensä oopperoillaan "Das Nachtlager in Granada" ja "Der Verschwender". 
Kreutzer työskenteli jaksoittain Wienissä vuoteen 1840 ja muutti sitten Kölniin. Hänellä vaihtuivat usein työtehtävät, joissa hän pysyi aktiivisena elämänsä loppuun saakka. Samalla hän tuki kahta laulajatytärtään, joita myös säesti.
Mussau-emiran kieli

Mussau-emiran kieli ("mussau-emira") on Papua-Uudessa-Guineassa puhuttava austronesialainen kieli. Sen muita nimityksiä ovat "mussau", "emira" sekä "emira-mussau". Nimet juontuvat siitä, että suurin osa (noin 3500) kielen puhujista asuu Mussaun ja Emiran saarilla. Kaviengin kaupungissa Uudessa-Irlannissa elää noin tuhat mussau-emiran puhujaa. Yhteensä kielellä on noin 5000 puhujaa. Kaikki heistä osaavat myös tok-pisiniä.
Luokittelu ja murteet.
Mussau-emira kuuluu malaijilais-polynesialaisiin kieliin, keski- ja itä-malaijilais-polynesialaisten kielten itäiseen ryhmään ja edelleen oseanialaisiin kieliin sekä St Matthias -saarten kieliin. Mussau-emira jakautuu neljään murteeseen: itämussau, länsimussau, etelämussau sekä emira. Kolme ensin mainittua murretta ovat keskenään läheisempiä emiraan verrattuna. 3500:sta Mussaun ja Emiran saarilla asuvasta kielenpuhujasta tiedetään, että heistä noin 1100 käyttää itämussaun murretta; muilla murteilla on 600–900 käyttäjää.
Kirjaimisto.
Mussau-emiralle luotiin tiettävästi ensimmäinen kirjaimisto vuonna 1909, mutta kielen käyttäjät eivät koskaan ottaneet sitä käyttöön. Fidžin kieleen pohjautuva latinalainen kirjaimisto otettiin käyttöön 1930-luvulla, ja nykyinen oikeinkirjoitusjärjestelmä kehittyi 1900-luvun loppupuolella, kun kielialueen kouluissa siirryttiin mussau-emirankieliseen opetukseen. Kielessä on viisi vokaalia ja 11 konsonanttia. Molemmat esiintyvät sekä lyhyinä että pitkinä.
Sanasto.
Mussau-emirassa on runsaasti lainasanoja tok-pisinistä ja englannista. On esimerkiksi yleistä, että mussau-emiran omakielisten lukusanojen sijaan käytetään tok-pisinin tai englannin lukusanoja. Mussau-emiran numerot 1–9 ovat:
1 "sesa"
2 "lua"
3 "tolu"
4 "ata"
5 "lima"
6 "nomo"
7 "itu"
8 "oalu"
9 "sio"
Kielioppia.
Kieli on SVO-kieli, joka tarkoittaa, että perussanajärjestys on subjekti–verbi–objekti. Attribuutti on yleensä pääsanansa jäljessä, ja prepositioita käytetään. Pronominijärjestelmä on monimutkainen; pronomineilla esimerkiksi on viisi lukua. Sanapaino on tavallisesti toiseksi viimeisellä tavulla, mutta viimeisellä tavulla, mikäli se sisältää pitkän vokaalin.
Muuta.
Mussau-emira on kielentutkimuksellisesti tärkeä kieli, sillä siinä on varsin vähän vaikutteita muista kielistä ja se on siten tärkeä tutkittaessa oseanialaisten kielten historiaa.
Vuonna 2019 julkaistiin Uusi testamentti mussau-emiraksi.
Carros

Carros on kunta Kaakkois-Ranskassa Alpes-Maritimesin departementissa Provence-Alpes-Côte d’Azurin alueella. Se sijaitsee Var-joen varrella noin 25 kilometriä Nizzasta pohjoiseen.
Kunnalla on kolme keskustaa. Linnan ympärillä oleva historiallinen keskusta "Carros Village", maatalouskeskus "Carros Les Plans" sekä kauppa- ja hallintokeskus "Carros Ville". Vanhan keskustan 1100-luvulta peräisin oleva linna "Château de Carros" sijaitsee 400 metrin korkeudessa olevan kukkulan laella, ja sen ympärille rakennettu keskiaikainen kylä on säilyttänyt perinteisen arkkitehtuurinsa.
St Matthias -saaret

St Matthias -saaret ovat osa Bismarckinsaarten saariryhmää Papua-Uudessa-Guineassa, Tyynellämerellä. St Matthias -saarten pääsaari on Mussau, joka on samalla saarista suurin, ja muut tärkeimmät saaret ovat Emira, Loaua ja Mananus. Näiden saarten pinta-ala on yhteensä noin 400 neliökilometriä. Pienempiä saaria ovat esimerkiksi Boliu ja Tench.
St Matthias -saarilla puhutaan pääasiassa St Matthias -saarten kieliä.
Rash Behari Bose

Rash Behari Bose (25. toukokuuta 1886 Subaldaha, Länsi-Bengali – 21. tammikuuta 1945 Tokio, Japani) oli intialainen itsenäisyysaktivisti ja kapinajohtaja. Hän osallistui muun muassa Ghadar-liikkeen ja Intian kansallisarmeijan toimintaan pyrkimyksenään vapauttaa Intia brittien vallasta. Hän asui loppuelämänsä Japanissa saaden kansalaisuuden vuonna 1923.
Bose syntyi bengalilaisessa kylässä. Hän halusi alun perin armeijan palvelukseen, mutta päätyi sen sijaan Dehraduniin töihin metsätutkimusinstituutille. Työnsä turvin hän pystyi matkustamaan eri puolille Intiaa muodostamassa yhteyksiä brittivastaisiin kapinallispiireihin. Hän suunnitteli 23. joulukuuta 1912 tapahtuneen epäonnistuneen murhayrityksen Intian varakuningas Charles Hardingea vastaan. Murhan paljastuttua hän joutui piileskelemään, mutta ensimmäisen maailmansodan yhteydessä hänestä tuli ulkomailla vaikuttaneiden Ghadar-kapinallisten johtaja. Suunnitelma oli nostattaa Intia kapinaan siirtomaaisäntäänsä Britanniaa vastaan samalla kun maailmansota kiinnitti Britannian huomion muualle. Kapinasuunnitelma epäonnistui, koska Britannian vakoilijat olivat soluttautuneet kapinallispiireihin ja ennaltaehkäisseet kapinayritykset. Vuonna 1915 hän tekeytyi nobelisti Rabindranath Tagoren sukulaiseksi, jonka oli kuullut suunnittelevan matkaa Japaniin, ja matkasi valeidentiteetin turvin Kōbeen. Sieltä hänen matkansa jatkui Tokioon, missä hän ystävystyi panaasialaisiin japanilaispiireihin, jotka suhtautuivat myönteisesti Intian itsenäisyyteen.
Tokiossa Bose tapasi kiinalaisen vallankumousjohtaja Sun Yat-senin, joka puolestaan esitteli hänelle panaasialaisen Gen'yōsha-liikkeen johtajan poliitikko Tōyama Mitsurun. Tōyama hankki Boselle piilopaikan Nakamurayan leipomo-kahvilasta, jota pyörittivät Aizo ja Kokko Soman pariskunta. Tōyaman kehotuksesta Bose avioitui Aizon ja Kokkon tyttären Toshiko Soman kanssa, mikä auttoi häntä sopeutumaan japanilaiseen kulttuuriin ja helpotti kansalaisuuden saamisessa. Bose sai Japanin kansalaisuuden vuonna 1923 ja kaksi lasta. Hän sai kaksi lasta, joskin hänen vaimonsa kuoli keuhkokuumeeseen vuonna 1925. Nakamurayan kahvilassa Bose edisti Intian tunnettavuutta esittelemällä autenttista intialaista currya vuonna 1927. Hän myös perusti useita järjestöjä edistääkseen Intian ja Japanin välistä ystävyyttä sekä kirjoitti lukuisia kirjoja. Toisen maailmansodan aikana hän johti Intian kansallisarmeijaa, jonka jäseniksi intialaisia sotavankeja suostuteltiin. Vuonna 1943 hän luovutti kansallisarmeijan johtajuuden Subhas Chandra Boselle.
Toyota Camry (2017)

Toyota Camry XV70 on Toyota Camryn kahdeksannen sukupolven malli, jota on valmistettu vuodesta 2017 lähtien. Se korvasi edeltäneen XV50-mallin. XV70-mallin myötä Camry teki paluun Euroopan markkinoille 15 vuoden jälkeen ja korvasi hieman pienemmän Avensiksen, jonka valmistus lopetettiin. Japanissa mallia myydään myös nimellä Daihatsu Altis.
Toyota Camry XV70 (2017–).
Kahdeksannen sukupolven Camry esiteltiin Detroitin autonäyttelyssä tammikuussa 2017. Se perustuu Toyotan modulaariselle TNGA-pohjalevylle.
Anatoli Aleksandrov (säveltäjä)

Anatoli Nikolajevitš Aleksandrov (; 25. toukokuuta 1888 – 16. huhtikuuta 1982) oli neuvostoliittolainen säveltäjä.
Aleksandrov pyrki musiikissaan yhdistämään varhaisten opettajiensa Sergei Tanejevin ja Nikolai Žiljajevin perinteisempiä tyylejä Aleksandr Skrjabinin vaikutukseen. Hän opiskeli myös Nikolai Medtnerin johdolla ja omaksui tältä vaikutteita. Kun sosialistinen realismi omaksuttiin Neuvostoliitossa 1930-luvulla, Aleksandrov keskittyi säveltämään eleganttiin myöhäisromanttiseen tyyliin. Tältä ajalta hänen tuotantoonsa kuuluu paljon näyttämöteoksia ja pedagogisia sävellyksiä. Vanhoilla päivillään hän alkoi laatia kokeellisempia teoksia.
Aleksandrov opetti pitkään sävellystä Moskovan konservatoriossa. Suurimman arvostuksensa hän saavutti pianoteoksillaan (kuten neljällätoista sonaatillaan). Myös hänen laulujaan on esitetty ajoittain.
St Matthias -saarten kielet

St Matthias -saarten kielet ovat oseanialaisten kielten alaryhmä, johon kuuluu kaksi kieltä: mussau-emira ja tench (myös "tenis"). Kieliä puhuu yhteensä noin 5050 ihmistä Papua-Uuden-Guinean St Matthias -saarilla.
Foret

Foret ovat papualainen etninen ryhmä, jonka elinalue on Eastern Highland -provinssin alueella, Papua-Uudella-Guinealla. Forejen määräksi arvioidaan 38 000, joista eteläforeihin kuuluu 9000 kun taas pohjois-keskiforeihin 19 000. 
Uskonnoltaan foret ovat pääsääntöisesti animisteja ja tietäjät ovat tärkeässä asemassa yhteisössä.
Forekansa liitetään usein kuru-tautiin, joka levisi forejen harjoittaman rituaalikannibalismin kautta. Taudin nimi tulee foren kielen sanasta, joka tarkoittaa "vapinaa" tai "tärinää".. Nykyisin foret eivät enää syö kuolleita yhteisön jäseniä, vaan vainajat haudataan.
MG GS

MG GS on MG Motorin vuosina 2015–2019 valmistama crossover-tyyppinen automalli. Se oli merkin ensimmäinen malli luokassaan, ellei oteta huomioon hatchback-korisen MG ZR:n maastokelpoisempaa MG 3 SW -versiota. MG GS:n seuraajaksi tuli MG HS. 
MG GS esiteltiin Shanghain autonäyttelyssä huhtikuussa 2015. Moottorivaihtoehtoina olivat 1,5- ja 2,0-litraiset bensiinimoottorit. Vetotavaksi oli valittavissa etuveto tai neliveto.